Diari Oficial de la Generalitat Valenciana


Sumari del DOGV 4275, del 20-06-2002 (2002/5954)

RESOLUCIÓ de 30 de maig de 2002, de la sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni singularitzat de col·laboració entre la Generalitat Valenciana i l'Agència Espanyola de Cooperació Internacional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4275

Data del DOGV
:   20-06-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/5954


Data del document
:   30-05-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació internacional
    * cooperació administrativa
    * administració central

RESOLUCIÓ de 30 de maig de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni singularitzat de col·laboració entre la Generalitat Valenciana i l'Agència Espanyola de Cooperació Internacional. [2002/X5954]
  
Subscrit, després de la tramitació prèvia reglamentària, entre la Generalitat Valenciana i l'Agència Espanyola de Cooperació Internacional, l'11 de juliol de 2001, un Conveni singularitzat de col·laboració, i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0322/2002, i que figura com a annex d'esta resolució.
  
València, 30 de maig de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni singularitzat de col·laboració
  
entre la Generalitat Valenciana i l'Agència Espanyola
  
de Cooperació Internacional
  
València, 11 de juliol de 2001
  
Reunits:
  
D'una part, el senyor Eduardo Zaplana Hernández-Soro, president del Govern Valencià, que actua en representació de la Generalitat Valenciana.
  
I d'una altra, el senyor Miguel Àngel Cortés Martín, secretari d'Estat per a la Cooperació Internacional i per a Iberoamèrica i president de l'Agència Espanyola de Cooperació Internacional del Ministeri d'Assumptes Exteriors.
  
Manifesten:
  
Que la Generalitat Valenciana té subscrit amb l'Agència Espanyola de Cooperació Internacional (AECI) un Conveni marc, de 10 d'abril de 1989, en el qual s'establixen les línies de col·laboració entre ambdues institucions per a totes les activitats que consideren d'interès mutu.
  
Que en el moment actual, l'administració general de l'Estat, les comunitats autònomes i les corporacions locals, consagren considerables recursos a les activitats de cooperació, de manera que l'anomenada cooperació descentralitzada suposa avui una part molt significativa de l'ajuda oficial al desenvolupament de caràcter bilateral.
  
Que la Generalitat Valenciana i l'Agència Espanyola de Cooperació Internacional són conscients que l'existència d'una cooperació descentralitzada molt desenvolupada fa necessari establir línies de treball conjunt i mecanismes de concertació per a dotar de la necessària cohesió i impacte les accions de cooperació d'Espanya.
  
De conformitat amb allò que s'ha exposat, ambdues parts acorden la formalització del present conveni singularitzat de col·laboració d'acord amb les següents
  
Estipulacions:
  
Primera. Objecte del conveni
  
El present conveni té per objecte la realització de pràctiques en les Unitats de Cooperació a l'Exterior (UCE) dependents de l'AECI, de països en què s'estiguen executant projectes de cooperació al desenvolupament subvencionats per la Generalitat Valenciana, de fins a un màxim de 8 postgraduats en universitats valencianes, públiques o privades, reconegudes oficialment pel Ministeri d'Educació, Cultura i Esport.
  
Els candidats a realitzar pràctiques en les UCE hauran de posseir titulació de postgrau en cooperació per al desenvolupament.
  
Segona. Obligacions de la Generalitat Valenciana
  
La Generalitat Valenciana es compromet a:
  
1. Convocar les beques i ajudes per a la realització de les pràctiques objecte del present conveni en la forma prevista reglamentàriament.
  
2. Realitzar la selecció dels beneficiaris d'acord amb les bases establides per la convocatòria a què es referix el punt anterior, dins del tercer trimestre de l'any.
  
3. La retribució dels beneficiaris en el mode i quantia que s'indique en la corresponent convocatòria de beques que, com a mínim, contemplarà, a més, les despeses relatives al viatge fins al país on hagen de realitzar les pràctiques a fi d'incorporar-se a la UCE de destinació i la seua tornada a Espanya, així com les despeses corresponents de l'assegurança mèdica i les relatives a la instal·lació.
  
Tercera. Obligacions de l'Agència Espanyola de Cooperació Internacional
  
L'Agència Espanyola de Cooperació Internacional es compromet a:
  
1. Avaluar la proposta formulada per la Generalitat Valenciana, podent fer observacions, tant sobre els candidats com sobre la UCE indicada per al desenvolupament de les pràctiques, en un termini màxim de 15 dies hàbils des de la recepció de la citada proposta. Les observacions que s'efectuen, si és procedent, hauran d'estar bastant motivades.
  
2. Assignar a cada beneficiari la UCE de destinació, que quedarà davall la dependència directa del coordinador general qui els assignarà els treballs atenent la seua formació i capacitats. A més, els beneficiaris realitzaran el seguiment dels programes i projectes de cooperació subvencionats per la Generalitat Valenciana en execució al país en què realitzen les pràctiques. Sense perjuí de la dependència directa del Coordinador General, la Generalitat Valenciana, a través de la Direcció General de Cooperació al Desenvolupament, mantindrà amb els beneficiaris les relacions que estime oportunes pel que fa a les accions de cooperació finançades pel govern de la comunitat autònoma de València.
  
Quarta. Selecció dels becaris
  
La selecció dels becaris correspondrà a la Generalitat Valenciana, qui formularà la proposta a l'AECI enviant el currículum dels candidats seleccionats, amb indicació de les seues preferències de la UCE on desenvoluparan les seues pràctiques, i es podran remetre currículums addicionals en el supòsit que no es cobrisquen totes les beques disponibles.
  
El procés de selecció s'iniciarà amb la publicació de la convocatòria de beques, i es concedirà un termini de 15 dies naturals per a presentar les sol·licituds. En els següents 30 dies, es remetrà a l'AECI el llistat de candidats seleccionats, i esta tindrà un termini de 10 dies hàbils per a resoldre sobre la idoneïtat dels candidats seleccionats per la Generalitat Valenciana.
  
La incorporació dels becaris seleccionats es produirà dins del mes següent al de la comunicació per part de l'AECI.
  
Cinquena. Avaluació dels becaris i nomenament
  
L'AECI avaluarà la proposta formulada per la Generalitat Valenciana i podrà fer observacions tant sobre els candidats com sobre la UCE indicada per al desenvolupament de les pràctiques.
  
Una vegada que l'AECI haja manifestat la seua conformitat amb la proposta realitzada per la Generalitat Valenciana, esta realitzarà el nomenament d'acord amb les seues disposicions pròpies.
  
Sisena. Incorporació a la destinació, assignació de treballs i seguiment de projectes finançats per la Generalitat Valenciana
  
Els beneficiaris s'incorporaran a les UCE davall la dependència directa del coordinador general, el qual els assignarà els treballs atenent la seua formació i capacitats. A més, els beneficiaris realitzaran el seguiment dels programes i projectes de cooperació de la Generalitat Valenciana.
  
Sense perjuí de la dependència directa del coordinador general de la cooperació, la Generalitat, a través de la Direcció General de Cooperació al Desenvolupament, mantindrà amb el becari les relacions que estime oportunes.
  
Setena. Període de pràctiques
  
El període de pràctiques tindrà una durada de 12 mesos a comptar des del dia de la incorporació efectiva del beneficiari a la UCE on estiga destinat.
  
Huitena. Entrada en vigor del conveni, renovació i extinció
  
1. Este conveni singularitzat de col·laboració entrarà en vigor en el moment de la seua signatura per un període d'un any i serà renovable automàticament per períodes d'un any, llevat que una de les parts manifeste el seu desig de no continuar la col·laboració amb una antelació de 6 mesos al venciment del conveni en vigor.
  
2. La pròrroga anterior queda condicionada a la disponibilitat pressupostària, i s'aprovarà l'obligació econòmica anual mitjançant la formalització de les corresponents addendes. En tot cas, hauran de ser finalitzades, d'acord amb el conveni, les accions que estiguen en curs.
  
Novena. Seguiment i avaluació del conveni
  
L'avaluació d'este conveni correspondrà a la comissió ad hoc prevista en la clàusula segona del conveni marc entre l'AECI i la Generalitat Valenciana, de 10 d'abril de 1989.
  
Deu
  
El present conveni es podrà resoldre en qualsevol moment, previ acord de les parts signants.
  
Este conveni es regirà, en allò no previst en les seues clàusules, i en el que hi siga d'aplicació, per la legislació de convenis de la Generalitat, Decret 20/1993 de 8 de febrer, i la resta de normes de Dret Administratiu i, si no n'hi ha, per les normes de dret privat.
  
Per a conèixer els litigis que puguen sorgir amb ocasió del present conveni, serà competent la jurisdicció contenciosa administratiu, i les parts se sotmetran als òrgans jurisdiccionals radicats a la ciutat de València.
  
I, en prova de conformitat firmen el present conveni, en dos exemplars i a un sol efecte, al lloc i data indicat ut supra.
  
Per la Generalitat Valenciana
  
EDUARDO ZAPLANA HERNÁNDEZ-SORO
  
Per l'Agència Espanyola de Cooperació Internacional,
  
MIGUEL ÁNGEL CORTÉS MARTÍN